Aitäh, austatud eesistuja! Lugupeetud härra Parts! Nagu mina aru sain, ütlesite oma väga otseses ja sirgjoonelises ettekandes, et meil puudub paljuski otstarbekas ja säästlik majandamine ning selle peapõhjus seisneb juhtimises. Vastusest proua Tõnissoni küsimusele sain veel teada, et meil puudub tahe ja vastutus.  Muidugi on teie käest väga raske küsida, miks praegusel juhtide põlvkonnal või juhtpositsioonil olevatel inimestel puudub tahe ja vastutustunne? Kas neil on tahtetus ja vastutustundetus tekkinud olude sunnil? Kas meie seadustikus on täpselt määratletud nende ülesanded? Kas näiteks ministeeriumidel on oma valdkonnas täpselt teada, mida nad peaksid tegema, mis on nende eesmärgid, kas nad peavad vastutama oma valdkonna arengu eest?